Katrin ja Taavi Sepp toodavad Wöseli nime all mitmesuguseid jooke, millest nii mõnedki auhindadega pärjatud.
#000008
Öselwise sai alguse heast juhusest ning armastusest toidu ja käsitöö vastu – palju aega veedeti köögis, prooviti järele nii veinitegu kui ka mitmesugused moosikooslused. Aastal 2014 panid Katrin ja Taavi pisikesse kööktuppa käima 30-liitrise õunaäädikapunsu. Pärast pudelisse villimist jäi see aga mitmeks aastaks oma aega ootama – kuni Taavi luges, et õunasiidriäädikas aitab refluksi vastu. Kui kahe nädala pärast oli kinnitus olemas, et äädikas selle häda vastu tõesti aitab, asusid Taavi ja Katrin asja kallale. Aastal 2017 asutati ettevõte Ösel­­wise OÜ. Nagu nimigi ütleb, on tegu tõelise saare tarkusega.
#000010
Ettevõtte esimesel tegutsemis­aastal osteti tonn õunamahla ja hakati Wöseli brändi välja töötama. Aastal 2018 valmiski esimene partii õunasiidriäädikat.
#000011
Öselwise’i puhul kehtib ütlus, et julge hundi rind on rasvane: julgus oma toodet pakkuda ja esitleda tõi tulemuse üsna kiiresti. „Võtsin pudeli kätte, läksin Järve Selveri kontorisse ja palusin kokkusaamist ostujuhiga. Pärast mõningast kirja teel suhtlemist saime kokku ja paari kuuga õunasiidriäädika gurmeeletti sisse,“ julgustab Taavi. Kui üks võit on juba olemas, on teiste toodetega, näiteks Shrubi tootesarjaga (segud alkoholiga ja alkoholita jookide valmistamiseks), olnud teekond juba palju lihtsam.
#000012
Näiteks võttis Shrubi siltide kujunduse väljatöötamine aega vähemalt pool aastat – kord ei jäänud etikettide kujundamisel appi palutud AD Angels tulemusega rahule, kord tundus jälle Katrinile ja Taavile, et kujundus pole päris see. Visuaalid on aga tõesti pilkupüüdvad – esinduspoe riiulil ilutsevad reklaamiauhinnad: Kuldmuna Söuli džinni eest, Hõbemuna Shrubi seeria eest.
#000014
Praeguseks on Öselwise kogu Katrini ja Taavi elu. Kui äriga pihta hakati, töötas Taavi meremehena. Katrin oli ametis avalikus sektoris arendusprojektide juhina ja kuigi ta oli teinud tutvust toitumisnõustamisega, polnud toidutehnoloogia tausta kummalgi.
#000015
Tööd tuleb ka nüüd palju teha. Näiteks enne jõulupühi tuleb vahel alustada hommikul kell neli ja lõpetada pärast südaööd. „Pead asjad ära tegema, mida oled kliendile lubanud. See on tohutult väsitav. Samas kui näed tulemust, on jälle hea tunne,“ näeb Taavi ka teist poolt. Nii on pere ja töö tihedalt põimunud – tööasju arutatakse ka õhtuti ja pere väljasõidud on tihti seotud laatadega. „Teistmoodi pole praegu veel võimalik – eks me teame, mille jaoks me töötame, kuhu me tahame jõuda ja mis on meie kaugem eesmärk.
#000016
Ettevõtte arenedes on lisandunud ka inimesi. Umbes kolm aastat tagasi, kui valmis sarja esimene, ingveri-mee-sidruni Shrub, tekkis võimalus võtta abikäsi turundusse ning e-poe ja tootmisega tegelema. Pisikeses ettevõttes töötamine annab rohkem vabadust, aga see eeldab ka oskust olla paindlik ja eri asjadega hakkama saada. Ka Taavi ja Katrin on oma rollid paika loksutanud. „Oleme inimestena väga erinevad, kuid kuulame teineteist ja meeskonnana toimime väga hästi. Kui mina olen ühes asjas tugev, siis Taavi seda teemat ei puuduta, vastupidi samuti. Nii et eraldi me sellist ettevõtet vedada ei saaks,“ räägib Katrin. Taavi on osav müügimees ja Katrini hooleks on arendustöö, visuaalide väljatöötamine, personaliküsimused.
#000018
Öselwise toodab Saaremaal käsitööna valmivaid Wösel brändi nime kandvaid õunasiidriäädikaid, joogipõhjasid, mini tervisekokteile ehk shote ning tervislikke maiuseid. Lisaks valmivad brändi Söul nime all õuna-ingveri naps ja London Dry džinn.
#000019
Eri toodete väljatöötamisele kuluv aeg varieerub: „Mõni tuleb lihtsamini, mõnda tuleb väga palju timmida ja mõni asi ongi jäänud tegemata, sest ei saanud päris seda õiget maitset kätte, mida tahtsime,“ möönab Taavi. Koostöös Tallinna Tehnikaülikooliga töötati välja shotid, muude toodete puhul tehti arendustöö ise. Ühe menukaima Wöseli brändi toote, ingveri-mee-sidruni Shrubi puhul käidi mitu aastat laatadel ja pakuti seda laadalistele. „Kord maitses meie jooki üks baarmen, kes ütles kohe, et see on ju shrub! Tagasiteel Saaremaale naersime, et on ikka huvitav nimi, ja kodus uurisime asja lähemalt. Valmistasime jooki, teadmata, et sarnaseid naturaaläädika sisaldusega jooke on juba aastasadu tehtud.“
#000020
Praegu on e-kaubandus ja jaekaubandus müügikanalitena enam-vähem võrdsed, kuid väga palju sõltub sellest, kui aktiivne sotsiaalmeedias olla. Lisaks tehakse otsemüüki laatadel, mis pärast pausi on taas hoo sisse saanud. Pea igal nädalavahetusel mõnel laadal käies avaneb võimalus oma tooteid tutvustada, millega võidetakse uusi kliente ja jäädakse meelde. „Sinna läheb hästi palju jõudu, kuid sellel on ka tulemus,“ soovitab Taavi ise aktiivne olla.
#000022
Märgi alla Ehtne Saaremaa on koondunud Muhu ja Saaremaa tootjad. Saarte Koostöökogu korraldatud laadapäevad on väga hea võimalus oma tooteid tutvustada, samuti tehakse ühiseid jõulupakke koos kohalike tootjatega. „Nii saame tutvustada erinevaid saare tooteid ja kui kliendile silma jääme, tuleb ta meie juurde tagasi,“ räägib Katrin.
#000024
Taavi ja Katrin tõdevad, et peretootmises liigub kõik aeglasemalt: „Kõik, mis ettevõttesse sisse tuleb, selle me investeerime. Me pole laenu võtnud ega investoreid kaasanud, see hoiab meid natukene tagasi. Kuid see on meie teadlik otsus. Samas on meil siht silme ees ja ma olen kindel, et jõuame sinna, kuhu tahame – lihtsalt meil läheb natuke rohkem aega, kui palju kapitali omavatel ettevõtetel.“
#000025
Nii unistavad nad ka praegu aina edasi, mõni asi jääb lihtsalt oma aega ootama. „Kõige raskem ongi uue toote turule toomine. Me teame, mida tahame, kuidas see tuleb ära vormida ja vermida. Me ei taha pooliku asjaga välja tulla ja milleski järeleandmisi teha. Samuti võtab toote viimine kliendini aega ja tulemus ei tule kohe, vaid peab kannatlik olema,“ räägivad Sepad.
#000026
Üks on kindel: Öselwise oli, on ja jääb tervislike toodete tootjaks. „Unistusi ei tahaks veel välja rääkida, mõtete settimine võtab lihtsalt aega. Kindel on see, et oleme nišitootjad – me ei konkureeri ka tulevikus suurtega, meie klient ootab maitseelamust.“
#000027
Tehtud töö on kandnud vilja: Öselwise on oma noorele eale vaatamata noppinud juba hulganisti auhindu – mainitud reklaamiauhinnad kujundustele ning Söul džinnil lausa kaks auhinda: Oma Maitse 2022. aasta parim kange alkohoolne jook ning konkursi Ehtne Talutoit 2022. aasta parim alkohoolne jook. Samal konkursil sai rabarberi-vaarika Shrub parima alkoholivaba joogi tiitli. „Kõik meie tooted on justkui enda lapsukesed. See annab jõudu edasi pingutada. Need tunnustused on momendid, kui saad aru, et sa teed midagi head. See teeb nii õnnelikuks, et väsimus ja panustamine unub ära,“ ütlevad Sepad.
#000028
Soome turul on ettevõte juba oma toodete müüki alustanud. Vaadatakse aga ka palju kaugemale. „Alustame sügisel EAS-is ekspordiprogrammi Dubaisse, kuid meie eesmärk on siseneda rahvusvahelisele turule laiemalt. Me ei ole see tootja, kes suudab oma tooteid kõige soodsamalt pakkuda – oleme väikesed, teeme oma asja hingega ja otsime nišiturge,“ räägivad Sepad.
#000031
Eksport eeldab ka tootearendust – näiteks rasked klaaspudelid ja punnkorgid ei ole sobivad lennutranspordi jaoks. „Kuna meil on nii naturaalne toode ja suhteliselt lühike säilivusaeg, peame ka ses asjas midagi välja mõtlema, et suurendada toodete säilivust aastani,“ loetleb Katrin tootearenduse ees seisvaid ülesandeid.
#000032
Kuidas on võimalik kasvatada pereettevõte viie aastaga üle 300 000-eurose aastakäibega edukaks tervisetoodete brändiks, mille Facebooki kogukonda kuulub üle 5000 inimese?
#000034
Ettevõtte kasvu taga on Katrini ja Taavi saaremaiselt kompromissitu heitlus oma toodete kvaliteedi ja maitseomaduste eest. Eraldi väärib märkimist toodete etikettide kujundus. Wösel ja Söul on head näited ettevõtte brändide visuaalsest arendamisest, mõistes, et ainult tootest ei piisa.
#000035
Peamine väljakutse igale toiduainetetööstuse väiketootjale on see, kuidas oma tooted maha müüa ja leida üles õiged kliendirühmad. Selle eduloo saladus on noorte ettevõtjate ambitsioon areneda, oskus turgu kuulata ja oma tarbijaga suhelda. Turundus ja müügitöö on alanud aeganõudvast otsesuhtlusest klientidega laatadel ja turupäevadel, lõpetades kodulehe e-poe, sotsiaalmeedia töövahendite kasutamise ja tarbijamängudega.
#000036